
HAFNARREGLUGERÐ

fyrir Djúpavogshöfn.

1. gr.

Stærð og takmörk hafnarinnar

Hafnarsvæði.

Takmörk á sjó:  
Djúpavogshöfn nær yfir Berufjörð utanverðan, innan línu sem hugsast dregin milli eftirtalinna punkta: Æðarsteinn 64° 40,1 N og 14° 17,6 V, þaðan rv. norður í Strandarland milli Beruness og Þiljuvalla. Svartasker 64° 40,1 N og 14° 15,7 V og þaðan bein lína í Karlsstaðavita, 64° 41,3 N og 14° 13,7 V. Til suðausturs úr Svartaskeri í Langatanga 64° 39,95 N og 14° 15,5 V. Auk þess öll strandlengjan frá Æðarsteini að innan til Langatanga að utan.

Takmörk á landi eru: Gleðivíkurhöfn; frá fremri vörðu, sem er beint vestur af grjót​fyllingu norðan á athafnasvæði hafnarinnar, þaðan bein lína suðvestur í aftari vörðu. Þaðan bein lína í norðvesturhorn rafstöðvarhúss RARIK við Víkurland 15, þaðan bein lína í aftara leiðarmerki í Gleðivík innri, ofan við fiskimjölsverksmiðju. Þaðan bein lína 300 m til austurs. Þaðan bein lína til norðurs að fjörumörkum. Djúpavogshöfn; frá línu sem hugsast dregin í sjó fram beint í norður frá austurkanti götunnar Mörk, þar sem hún tengist við Víkurland. Þaðan sjávarmegin eftir götukanti gatnanna Mörk, Bakki og Vogaland, þaðan að beinni línu, sem skerst milli norðvesturhorns RARIK húss að Vogalandi 20 og Æðarsteinsvita. Lega að sjó á umræddu svæði, sbr. stafliði 1.2 og 1.3 miðast í öllum tilfellum við stórstraumsfjöruborð.

Helstu hafnarsvæði eru: 

a)
Gleðivíkurhöfn með viðlegukanti, fiskimjölsverksmiðju og löndunarbúnaði.

b)
Djúpavogshöfn með olíugeymum, viðlegukanti, smábátahöfn, löndunarkrana, hafnar​vog og fiskvinnsluhúsum.

Landsvæði hafnarinnar skiptast í:

-
Hafnarbakka og bryggjur.

-
Farmstöðvar og önnur afgreiðslusvæði.

-
Götur.

-
Lóðir, iðnaðar- og baksvæði.

2. gr.

Stjórn hafnarinnar.

Djúpavogshreppur, er eigandi hafnarinnar. Sveitarstjórn fer með yfirstjórn hafnamála, en framkvæmdastjórn skal falin hafnarstjórn og hafnarstjóra.

Hafnarstjórn er kjörin af sveitarstjórn skv. þeim reglum er gilda um kjör fastra nefnda sveitarstjórnar. Hafnarstjórn skipa þrír fulltrúar og þrír til vara og er kjörtímabil þeirra hið sama og sveitarstjórnar.

Sveitarstjórn Djúpavogshrepps kýs formann úr hópi kjörinna hafnarstjórnarmanna. Hafnarstjórn skiptir að öðru leyti með sér verkum.

Auk hinna kjörnu fulltrúa skal hafnarstjóri sitja fundi hafnarstjórnar með málfrelsi og tillögurétt. 

3. gr.

Starfs- og valdsvið hafnarstjórnar.

Hafnarstjórn hefur umsjón með fjármálum, rekstri, viðhaldi og nýbyggingum hafnar​innar. Leita skal staðfestingar sveitarstjórnar á fjárhagsáætlun hafnarsjóðs svo og lántökum hafnarsjóðs lengur en yfirstandandi fjárhagsár.

Hafnarstjórn hefur ákvörðunarvald um rekstur hafnarinnar, svo sem ráðstöfun á aðstöðu, þ.m.t. leiga á húsnæði í eigu hafnarinnar og landi hennar.

Hafnarstjórn veitir leyfi til starfsemi á hafnarsvæðinu og hefur vald til að banna eða tak​marka afnot hafnarsvæðis fyrir starfsemi sem hún telur torvelda eðlilegri hafnarstarfsemi.

Hafnarstjórn gerir tillögur til sveitarstjórnar varðandi skipulagsmál á hafnarsvæðinu, enda hafi tillögurnar fengið umfjöllun skipulagsnefndar. Byggingamál á hafnarsvæðinu skulu hljóta umfjöllun hafnarstjórnar áður en þau eru lögð fyrir sveitarstjórn. 

4. gr.

Starfs- og valdsvið hafnarstjóra.

Hafnarstjóri er skipaður af hafnarstjórn og fer hann með daglega stjórn hafnarinnar í umboði hafnarstjórnar. Hafnarstjóri undirbýr mál sem leggja á fyrir hafnarstjórn, veitir við​töku erindum til hennar og sér um framkvæmd samþykkta hafnarstjórnar. Hann veitir hafnar​stjórn og sveitarstjórn upplýsingar um málefni hafnarinnar. Hann sér um að fjárhagsáætlun sé fylgt og ber ábyrgð á fjárreiðum hafnarsjóðs. Hann er yfirmaður allra starfsmanna hafnarinnar og sér um ráðningu þeirra og uppsögn.

Hafnarstjóri skal vinna störf sín í samræmi við ákvæði hafnalaga og hafnareglugerða, auk reglugerðar þessarar og fara að öðru leyti eftir samþykktum hafnarstjórnar og sveitarstjórnar. 

Hafnarstjóri sér um að gætt sé reglu á öllu hafnarsvæðinu hvort sem er á sjó eða landi.  Er öllum skylt að hlýða fyrirmælum hans, eða þeirra sem hann felur störf við eftirlit og aðgæslu. 

5. gr.

Um aðra starfsmenn hafnarinnar.

Hafnarstarfsmenn sem hafa umsjón með eignum hafnarinnar, gæta reglu og sinna skipa​þjónustu, skulu bera skilríki um starf sitt og/eða einkennisbúning samkvæmt ákvörðun hafnar​stjórnar. 

Starfsmenn hafnarinnar skulu gæta allrar kurteisi í starfi en skipunum starfsmanna ber að hlýða þegar í stað.  Telji einhver sig órétti beittan af hálfu starfsmanna hafnarinnar getur hann kært það til hafnarstjóra.

6. gr.

Hafnsaga og önnur þjónusta við skip.

Sérhvert skip, sem ætlar til Djúpavogshafnar og óskar eftir hafnsögu skal gera boð um það til hafnarstjóra með minnst 3ja klst. fyrirvara.  Er hafnsögumanni skylt að fara til móts við skipið allt að 6 sjómílum undan Djúpavogshöfn, ef skipstjóri æskir þess. 

Hafnsögumaður vísar skipinu leið til hafnar og má eigi yfirgefa það án samþykkis skip​stjóra, fyrr en skipið er komið í viðlegu.  Heimilt er hafnsögumanni meðan hann hefur ekki lokið starfi sínu að banna hverjum þeim sem ekki á lögmætt erindi að koma á skipsfjöl. Meðan hafnsögumaður dvelur um borð ber skipinu að sjá honum fyrir fæði. 

Höfnin sér um bindingu skipa, sölu og afgreiðslu vatns og rafmagns.  Hafnsögumaður ákveður notkun báta og mannafla eftir aðstæðum hverju sinni. 

7. gr. 

Löggæsla á hafnarsvæði.

Lögreglan í umdæmi sýslumannsins á Eskifirði hefur á hendi almenna löggæslu á hafn​arsvæðinu.

Þeim, sem ekkert lögmætt erindi eiga á hafnarsvæðinu, er bannað að dvelja þar ef þeir með því tálma lestun, losun eða önnur störf, sem þar eru unnin. Banna má ónauðsynlegan akstur hvers konar ökutækja og ónauðsynlega umferð gangandi fólks um bryggju, hafnar​bakka, farmstöðvar og önnur afgreiðslusvæði á hafnarsvæðinu. Fólk sem fer um hafnarsvæðið er þar ávallt á eigin áhættu og ábyrgð.

Bannað er að skjóta af byssum eða öðrum skotvopnum við höfnina eða á henni.  Sömu​leiðis er bannað að skjóta flugeldum á hafnarsvæðinu án leyfis.

Sand- og malarnám og önnur slík starfsemi er bönnuð á hafnarsvæðinu, án leyfis hafnar​stjóra.  Fiskveiðar á hafnarsvæðinu mega ekki trufla eðlilega umferð og afgreiðslu.  Bannað er að leggja veiðarfæri á merktar siglingaleiðir og er heimilt að fjarlægja slík veiðarfæri bóta​laust. 

Hafnarstjóra skal þegar í stað tilkynnt um það sem bjargað er í höfninni en hann gefur lögreglunni skýrslu, telji hann þess þörf.  

8. gr.

Bryggjur, skipsflök og hlutir í hirðuleysi.

Ef skip lendir á grynningum eða sekkur þar sem það, að áliti hafnarstjóra, tálmar greiðri notkun hafnarinnar, skal það fært burtu svo fljótt sem auðið er af eiganda, umráðamanni eða öðrum sem málið varðar.  Verði dráttur á því, má hafnarstjóri láta færa skipið burt á ábyrgð og kostnað eiganda og/eða umráðamanns og skal það flutt á öruggan stað, að vali og eftir mati hafnarstjóra.

Hafnarstjóra er heimilt að láta selja viðkomandi skip, til lúkningar á kostnaði, á hvern þann hátt sem hagkvæmastur þykir, að undangenginni áskorun til eiganda og/eða umráða​manns um að fjarlægja skipið tafarlaust.  Sala fari fram á kostnað og ábyrgð eiganda og/eða umráðamanns skips. 

Skipsflök má ekki draga á land á hafnarsvæðinu án leyfis hafnarstjóra.

Ef skip, bátar, bryggjur, flutningstæki á landi eða annar búnaður, í eigu annarra en hafnarinnar, er í hirðuleysi á hafnarsvæðinu og/eða veldur óþrifnaði eða hættu, þá skal hafnar​stjóri fyrirskipa eiganda og/eða umráðamanni að gera nauðsynlegar úrbætur innan ákveðins frests. Sé slíkum fyrirmælum ekki sinnt, má fjarlægja viðkomandi hlut á ábyrgð og kostnað eiganda og/eða umráðamanns og koma fyrir í geymslu á öruggum stað, eftir vali og mati hafnarstjóra. 

Hafnarstjóra er heimilt að láta selja viðkomandi hlut á hvern þann hátt sem hagkvæm​astur þykir, til lúkningar á kostnaði, að undangenginni áskorun til eiganda og/eða umráða​manns um að fjarlægja hlutinn tafarlaust.  Sala fari fram á ábyrgð og kostnað eiganda og/eða umráðamanns.

9. gr.

Varnir gegn mengun og óþrifnaði.

Engum úrgangi eða rusli má kasta í höfnina eða ytri höfn hennar. 

Bannaður er hvers konar hvalskurður í eða við höfnina.  Eigi má draga, reka eða flytja á annan hátt, inn í höfnina, hvali, skipsflök eða neitt það sem valdið getur óþrifnaði, umferðar​truflun eða óþægindum í höfninni nema leyfi hafnarstjóra komi til.

Öllum skipum, farartækjum svo og verksmiðjum og öðrum atvinnurekstri er stranglega bannað að dæla eða láta renna í höfnina olíu, lýsi, olíusora eða öðru sem valdið getur mengun. 

Skip sem hyggjast taka fljótandi eldsneyti skulu áður hafa gert ráðstafanir til að eldsneyti renni ekki í sjóinn af þilfari ef óhapp verður við eldsneytistökuna.  Afgreiðsluaðila er óheimilt að afgreiða olíu til skipa sem ekki hafa, að mati hafnarstarfsmanna, gert forsvaranlegar ráð​stafanir til varnar mengun. 

Um varnir gegn mengun sjávar og viðurlög við mengunarbrotum fer samkvæmt gildandi lögum á hverju tíma. 

10. gr.

Beiðni um og skilyrði fyrir þjónustu.

Allir þeir sem óska eftir afgreiðslu fyrir skip, láni á tækjum eða þjónustu á einn eða annan hátt hjá höfninni, skulu snúa sér beint til starfsmanna hafnarinnar með beiðni þar að lútandi. 

Heimilt er hafnarstjóra að neita þeim aðilum um aðstoð eða þjónustu, sem eru í van​skilum með gjöld til hafnarinnar og hafa ekki sinnt ítrekuðum áskorunum hafnarinnar um greiðslu gjaldfallinna gjalda.  Í slíkri áskorun skal geta um þær afleiðingar af vanskilum sem koma fram í 1. málslið greinarinnar.

11. gr. 

Hverjum gefa skal fyrirmæli.

Fyrirmæli samkvæmt reglugerð þessari skulu gefin skipstjóra en stýrimanni ef skipstjóri er ekki á skipi.  Ef stýrimaður er einnig fjarverandi má gefa einhverjum öðrum af skipshöfn​inni skipanir og er það jafngilt sem skipstjóri hefði sjálfur tekið við skipunum. 

12. gr.

Um skaðabótaskyldu.

Um skaðabótaskyldu þeirra sem leið eiga um höfn og hafnarsvæði, vegna skemmda á höfninni, mannvirkjum hennar eða áhöldum fer eftir almennum skaðabótareglum. 

Ef ekki næst samkomulag um fjárhæð skaðabóta skulu þær ákveðnar með mati tveggja dómkvaddra matsmanna, dómkvaddra af héraðsdómi Austurlands.  Hvorum aðila fyrir sig er heimilt að óska dómkvaðningar samkvæmt þessari grein.  Kostnaður af mati greiðist að jöfnu.

Hvorum aðila fyrir sig er heimilt að krefjast yfirmats, innan mánaðar frá því matsgerð samkvæmt 2. gr. liggur fyrir og hefur verið kynnt aðilum.  Til yfirmats skal dómkveðja þrjá matsmenn.  Kostnaður við yfirmat greiðist af þeim sem þess krafðist, nema það sé honum í vil, þá skal kostnaður greiðast að jöfnu.

Niðurstaða dómkvaddra matsmanna, hvort sem er samkvæmt 2. eða 3. mgr. skal vera endanleg niðurstaða um bótafjárhæð.

13. gr.

Kæruheimild.

Notendum Djúpavogshafnar er heimilt að skjóta ákvörðunum hafnarstjórnar samkvæmt reglugerð þessari, öðrum en gjaldskrárákvörðunum, til Siglingastofnunar Íslands.  Ákvörð​unum Siglingastofnunar má skjóta til samgönguráðherra.  Um málsmeðferð fer samkvæmt ákvæðum stjórnsýslulaga.

14. gr.

Brot.

Brot gegn reglugerð þessari varða sektum nema þyngri refsing liggi við samkvæmt öðrum lögum. Um mál út af brotum á reglugerð þessari skal fara að hætti opinberra mála.

15. gr.

Gildistaka.

Reglugerð þessi, sem sett er samkvæmt 4. gr. hafnalaga nr. 61/2003 og 17. gr. laga nr. 417/2003 um vaktstöð siglinga, staðfestist hér með til að öðlast þegar gildi og birtist til eftir​breytni öllum þeim sem hlut eiga að máli.  Jafnframt fellur úr gildi hafnarreglugerð fyrir Djúpavogskauptún, nr. 325/1974 með síðari breytingum. 

Samgönguráðuneytinu, 23. febrúar 2005.

Sturla Böðvarsson.

Ragnhildur Hjaltadóttir.

